擬古雜言
作者：黄庭堅
朝代：宋

paragraphs: 雁雁隨春風，過鄉縣。
煙雨昏，行不亂。
同安樂，共憂患。
雲重重，不相見。
日昳晡，下平湖。
十十五五依黄蘆，得粒不啄鳴相呼。
新婦見雁懷征夫，上堂曳袑裾，四拜啟阿姑。
人言雁寄書，審能寄書無。
阿姑語新婦，古來無此事，今安得此語。
新婦祝雁好自去，勿學水中戀涔魚。
寄汝尺素上有書，塞北春寒用當襦。
寄書與阿誰，我家蘇校尉，海上牧羊兒。
爲言妾能事君母，勿負漢恩作降虜。